Πασχαλινό τραπέζι για 700 άπορους «στρώνει» ο δήμος Θεσσαλονίκης

Πασχαλινό τραπέζι σε 700 άπορους και άστεγους πολίτες ετοιμάζεται να “στρώσει” αύριο, Κυριακή του Πάσχα, η διοίκηση του δήμου Θεσσαλονίκης, σε μια προσπάθεια να μεταφερθεί το πνεύμα της αγάπης και της αλληλεγγύης σε άτομα που ανήκουν σε ευαίσθητες πληθυσμιακές ομάδες.

Το πασχαλινό εορταστικό γεύμα θα παρατεθεί στην αίθουσα πολλαπλών χρήσεων “Μ.Αναγνωστάκης” και στον εξωτερικό χώρο του δημαρχιακού μεγάρου, από τις 12 το μεσημέρι και για δύο ώρες, ενώ κατά τη διάρκειά του θα υπάρχει ψυχαγωγικό πρόγραμμα.

“Μέσα από τις κοινωνικές υπηρεσίες του δήμου προσπαθούμε, με διάφορες δράσεις, να ανακουφίσουμε όσο περισσότερους συνδημότες γίνεται. Είναι μεγάλες οι ανάγκες και καλούμαστε να σταθούμε στο πλευρό τους, όχι μόνο τις ημέρες του Πάσχα αλλά όλο τον χρόνο”, δήλωσε στο ΑΠΕ – ΜΠΕ ο αντιδήμαρχος Κοινωνικής Πολιτικής και Αλληλεγγύης, Πέτρος Λεκάκης.

Πηγή: ΑΠΕ-ΜΠΕ